zmluvA o dielo

uzatvorená podľa § 536 a nasl. Obchodného zákonníka č. 513/1991 Zb. v znení neskorších predpisov medzi

Článok I.

Zmluvné strany

Objednávateľ: **Mesto Trnava**

Sídlo: Hlavná č. 1, 917 71 Trnava

IČO: 00 313 114

DIČ: 202 1175 728

Štatutárny orgán: JUDr. Peter Bročka, LL.M., primátor

zástupca pre veci technické: Ing. Dušan Béreš, odbor investičnej výstavby

Bankové spojenie: VÚB Trnava

Číslo účtu: SK59 0200 0000 0000 2692 5212

(ďalej len „objednávateľ“)

Zhotoviteľ:

Sídlo:

IČO:

DIČ:

Štatutárny zástupca:

zástupca pre veci zmluvné:

zástupca pre veci technické:

Bankové spojenie:

Číslo účtu:

(ďalej len „zhotoviteľ“ a spolu s „objednávateľom“ ďalej len „zmluvné strany“)

Článok II.

Predmet zmluvy

1. Zhotoviteľ sa zaväzuje, že v rozsahu Výzvy v zmysle § 117 zákona č. 343/2015 Z. z. o verejnom obstarávaní v znení zákona č. 93/2017 Z. z. zo dňa 26.6.2017 a za podmienok dohodnutých v tejto Zmluve o dielo (ďalej len „zmluva“) vypracuje vo vlastnom mene a na vlastnú zodpovednosť pre objednávateľa a odovzdá objednávateľovi nasledovný predmet zmluvy Projektová dokumentácia pre realizáciu stavby „Rekonštrukcia Mikovíniho ulice v Trnave“.
2. **Geodetické zameranie územia** - s podrobnosťou a rozsahom potrebným pre daný stupeň projektu, vrátane overenia existencie inžinierskych sietí u správcov sietí a ich zohľadnenie v projektovej dokumentácií (overenie bude dokladované zápisom).
3. **Projektová dokumentácia pre územné rozhodnutie**
4. **Projektová dokumentácia - realizačný projekt**
5. **Odborný autorský dohľad**
6. Dohodnutý rozsah plnenia uvedený v tomto článku je možné zmeniť po dohode zmluvných strán na základe písomného dodatku k tejto zmluve.

Článok III.

Povinnosti zmluvných strán

1. Zhotoviteľ je povinný si prezrieť miesto, kde sa má stavba realizovať ešte pred začatím vypracovania projektovej dokumentácie a za týmto účelom si od objednávateľa vyžiadať všetky potrebné podklady a informácie, ktoré súvisia s vykonávaním diela a zároveň je objednávateľ povinný jemu dostupné informácie zhotoviteľovi poskytnúť.
2. Predmet zmluvy musí byť spracovaný v súlade so Zákonom NR SR č. 50/1976 Zb. v znení neskorších predpisov (Stavebný zákon) a vyhláškami MŽP SR č. 453/2000 Z. z. a č. 532/2002 Z. z., príslušnými STN a všeobecno-technickými požiadavkami na výstavbu, TP 10/2011, a ostatnými súvisiacimi predpismi (napr. bezpečnostné predpisy, Zákon o verejných prácach, požiarne predpisy, a pod.).
3. Pri vypracovaní bude zhotoviteľ dodržiavať všetky ustanovenia tejto zmluvy a bude sa riadiť východiskovými podkladmi objednávateľa, odovzdanými ku dňu uzatvorenia tejto zmluvy, záznamami z kontrolných porád, ako aj vyjadreniami správcov inžinierskych sietí a dotknutých orgánov štátnej správy. Zhotoviteľ sa zaväzuje konzultovať so správcami inžinierskych sietí – overiť si existenciu, polohu, technický stav a funkčnosť jestvujúcich inžinierskych sietí, možnosti napojenia, prekládky či ochrany jednotlivých inžinierskych sietí.
4. Zhotoviteľ sa zaväzuje, že oprávnené pripomienky a požiadavky dotknutých orgánov štátnej správy, správcov inžinierskych sietí do projektovej dokumentácie po prerokovaní s objednávateľom do 10 dní po tom, čo sa o nich dozvedel, ak nedôjde k dohode o inom termíne tak, aby termín plnenia podľa článku IV. tejto zmluvy bol dodržaný. Situáciu, ktorá bude obsahovať nákres sietí, overené príslušným správcom siete je potrebné doložiť v dokladovej časti.
5. Objednávateľ sa zaväzuje, že dokončený predmet zmluvy prevezme, zaplatí za jeho zhotovenie dohodnutú cenu v dojednanom termíne a poskytne zhotoviteľovi dohodnutú súčinnosť.

Článok IV.

Čas plnenia a spôsob odovzdania predmetu zmluvy

1. Zhotoviteľ sa zaväzuje, že vypracuje a dodá predmet zmluvy dohodnutý v rozsahu čl. II. tejto zmluvy do 12 týždňov od nadobudnutia účinnosti zmluvy.
2. Dodržanie dohodnutého termínu je okrem iného závislé od riadneho a včasného spolupôsobenia objednávateľa dohodnutého v tejto zmluve. Po dobu meškania objednávateľa s poskytnutím spolupôsobenia nie je zhotoviteľ v omeškaní so splnením povinností dodať predmet zmluvy v dohodnutom termíne.
3. Predmet plnenia podľa článku II. tejto zmluvy je splnený riadnym vypracovaním a odovzdaním predmetu zmluvy objednávateľovi. Odovzdaním predmetu zmluvy sa rozumie osobné odovzdanie projektovej dokumentácie objednávateľovi v jeho sídle s potvrdením o prevzatí – protokol o odovzdaní a prevzatí projektovej dokumentácie.
4. Objednávateľ vyžaduje odovzdať grafickú i textovú časť: v písomnej (tlačenej) forme v 6-tich vyhotoveniach, výkaz výmer v dvoch vyhotoveniach a rozpočet v dvoch vyhotoveniach; v elektronickej forme na CD nosiči – grafickú časť (rozpočet a výkaz výmer s výpočtom množstiev) vo formáte XLS, textovú časť vo formáte DOC; v elektronickej forme na CD nosiči – grafickú časť, textovú časť a tabuľkovú časť v PDF.

Článok V.

Cena diela

Cena za predmet zmluvy podľa článku II., t. j. celková cena diela je stanovená dohodou zmluvných strán v  zmysle zákona č. 18/1996 Z. z. o  cenách v  znení neskorších predpisov je konečná a predstavuje sumu:

Cena bez DPH vo výške

DPH 20% vo výške

**Cena diela celkom s DPH**

Článok VI.

Platobné podmienky

1. Podkladom pre úhradu ceny za zhotovenie diela bude faktúra vystavené zhotoviteľom po splnení predmetu tejto zmluvy.
2. Faktúra musí obsahovať všetky náležitosti podľa Zákona o účtovníctve 431/2002 Z. z. v znení neskorších predpisov a bude obsahovať minimálne tieto náležitosti:
3. identifikačné údaje dodávateľa služby
4. identifikačné údaje odberateľa služby (mesta Trnava)
5. poradové číslo faktúry
6. dátum, kedy bola služba (ukončené)
7. dátum vyhotovenia faktúry
8. dátum splatnosti faktúry
9. centrálne číslo zmluvy
10. rozsah a druh dodanej služby, názov diela podľa tejto zmluvy
11. peňažná suma alebo údaj o cene za mernú jednotku, vyjadrenie množstva a celková suma za fakturované služby, položkový rozpis fakturovanej služby, podpísaný zodpovedným zamestnancom odberateľa
12. meno osoby, ktorá faktúru vystavila za dodávateľa
13. pečiatka a podpis oprávnenej osoby

V prípade, že faktúra nebude obsahovať predpísané náležitosti, objednávateľ je oprávnený vrátiť ju zhotoviteľovi na doplnenie. V takom prípade sa preruší plynutie lehoty splatnosti a nová lehota splatnosti začne plynúť dňom doručenia opravenej faktúry objednávateľovi.

1. Splatnosť faktúr je 14 dní od doručenia faktúry objednávateľovi.

Článok VII.

Zodpovednosť za vady, záruka

1. Zhotoviteľ zodpovedá za to, že predmet tejto zmluvy je zhotovený podľa tejto zmluvy a že po dobu platnosti zmluvy bude mať vlastnosti dojednané v tejto zmluve a bude spôsobilý na dojednaný účel.
2. Za vadu sa považuje každá zmena výkazu výmer zrealizovaná po odovzdaní a prevzatí projektovej dokumentácie a uhradení ceny diela, ktorá má za následok navýšenia rozpočtu. Táto zodpovednosť je dohodnutá ako objektívna zodpovednosť zhotoviteľa.
3. Zhotoviteľ zodpovedá za vady, ktoré má projektová dokumentácia v čase jej odovzdania objednávateľovi. Za vady vzniknuté po odovzdaní zodpovedá vtedy, ak boli spôsobené porušením jeho povinností a nedodržaním platných noriem, pričom platí objektívna zodpovednosť zhotoviteľa dohodnutá v bode 1 tohto článku pri ktorej sa nebude skúmať miera zavinenia zhotoviteľa (ak sa prejavia počas realizácie stavby podľa tejto projektovej dokumentácie a ovplyvnia ju na kvalite alebo zvýšení realizačných nákladov, čo spôsobí napr. nesúlad výkresovej dokumentácie a výkazu výmer, neúplnosť projektovej dokumentácie – vynechanie projektovej práce alebo materiálu v rozpočte, resp. vo výkaze výmer.
4. Záručná doba za dielo je päť rokov a začína plynúť odo dňa odovzdania projektovej dokumentácie objednávateľovi.
5. Zhotoviteľ vypracuje dielo vo vlastnom mene a na vlastnú zodpovednosť a zároveň vyhlasuje, že má oprávnenie na všetky činnosti požadované v predmete projektová dokumentácia v zmysle zákona 138/1992 Z. z. v znení neskorších zmien a doplnkov a je povinný na vyžiadanie objednávateľa toto oprávnenie predložiť k nahliadnutiu, v prípade spracovania časti predmetu zmluvy v subdodávke zhotoviteľ zároveň ručí za to, že subdodávatelia podľa tejto zmluvy budú mať rovnako všetky potrebné oprávnenia a je povinný na požiadanie objednávateľa predložiť aj oprávnenie konkrétnych subdodávateľov.
6. Zhotoviteľ nezodpovedá za vady diela, ktoré boli spôsobené použitím podkladov poskytnutých objednávateľom a zhotoviteľ ani pri vynaložení všetkej starostlivosti nemohol zistiť ich nevhodnosť, alebo na ne objednávateľa upozornil a objednávateľ trval na ich použití. Objektívnej zodpovednosti dohodnutej v bode 1 tohto článku sa zhotoviteľ môže zbaviť, ak preukáže, že v zmysle predchádzajúcej vety nezodpovedá za vady diela.
7. Prípadnú reklamáciu vady diela je objednávateľ povinný uplatniť u zhotoviteľa bezodkladne po zistení vady v písomnej forme (aj v elektronickej podobe – email).
8. Zhotoviteľ sa zaväzuje prípadné vady diela odstrániť najneskôr do 10 pracovných dní po uplatnení reklamácie objednávateľom, ak nedôjde k dohode o inom termíne vzhľadom na rozsah zistenej vady. K reklamácii sa zhotoví zápis potvrdený oboma zmluvnými stranami.
9. Zhotoviteľ vyhlasuje, že je poistený pre prípad zodpovednosti za škodu spôsobenú jeho činnosťou. Doklad o poistení objednávateľovi na vyžiadanie predloží.

Článok VIII.

Zmluvné pokuty a náhrada škody

1. V prípade, že zhotoviteľ nedodá predmet zmluvy v dohodnutom termíne, objednávateľ má právo na zmluvnú pokutu vo výške 0,5% sumy diela za každý deň omeškania alebo jeho príslušnej časti až do jeho prevzatia objednávateľom.
2. V prípade omeškania objednávateľa s úhradou faktúry má zhotoviteľ právo na úrok z omeškania vo výške 0,5% zo sumy diela bez DPH za každý deň omeškania úhrady.
3. Ak sa zhotoviteľ dostane do omeškania s odstránením vád diela je objednávateľ oprávnený uplatniť voči zhotoviteľovi zmluvnú pokutu vo výške 0,5% z ceny diela DPH za každý deň omeškania.
4. Zmluvné strany sa dohodli, že zmluvné sankcie dohodnuté v zmysle jednotlivých bodov tohto článku tejto zmluvy budú uplatnené vystavením samostatných faktúr stranou oprávnenou so splatnosťou 14 dní od ich vystavenia.

článok IX.

Výkon odborného autorského dohľadu

1. Plnenie výkonu odborného autorského dohľadu podľa tejto zmluvy bude trvať počas realizácie stavby až do nadobudnutia právoplatnosti kolaudačného rozhodnutia.
2. Zmluvné strany sa dohodli, že výkon odborného autorského dohľadu bude minimálne v tomto rozsahu:
3. účasť na odovzdaní staveniska zhotoviteľovi stavby,
4. dohľad nad dodržaním projektu s prihliadnutím na podmienky určené stavebným povolením s poskytovaním vysvetlení potrebných pre plynulosť stavby,
5. sledovanie postupu výstavby z technického hľadiska a z hľadiska časového plánu výstavby,
6. posudzovanie návrhov zhotoviteľa stavby na zmeny a odchýlky oproti diela z pohľadu dodržania technicko-ekonomických parametrov stavby, dodržania lehôt výstavby, prípadne ďalších ukazovateľov,
7. vyjadrenia k požiadavkám o väčšie množstvo výrobkov a výkonov oproti prerokovanej dokumentácii,
8. účasť na každom kontrolnom dni počas realizácie stavby, prípadne aj mimoriadne podľa výzvy objednávateľa a zhotoviteľa stavby, účasť na odovzdaní a prevzatí stavby, na kolaudačnom konaní
9. súčasťou odborného autorského dohľadu je tiež povinnosť zhotoviteľa spolupracovať pri vypracovaní kontrolného a skúšobného plánu s budúcim dodávateľom stavby v zmysle § 12 ods. 1 písm. a) bod 3 zákona č. 254/1998 Z. z. v znení neskorších predpisov.
10. V rámci odborného autorského dohľadu musí byť objednávateľ informovaný o zisteniach o nedodržaní projektovej dokumentácie, právnych predpisov a technických noriem.
11. predmet plnenia odborného autorského dohľadu sa považuje za splnený potvrdením technického dozoru objednávateľa alebo iného povereného pracovníka objednávateľa o výkone odborného autorského dohľadu nad realizáciou stavby.
12. objednávateľ upozorňuje, že prípadné vady a chyby v projektovej dokumentácií je zhotoviteľ povinný odstrániť, bez nároku na honorár v rámci činnosti odborného autorského dohľadu.

Článok X.

Vzájomná súčinnosť zmluvných strán

1. Objednávateľ poskytne najneskôr do 5-tich pracovných dní od nadobudnutia účinnosti zmluvy zameranie predmetného územia vo forme výrezu z technickej mapy mesta v digitálnej forme elektronickou formou. Zhotoviteľ je povinný použiť podklady predložené obstarávateľom len za účelom spracovania predmetu obstarávania, t.j. nie je možné tieto použiť na iné účely. V opačnom prípade si objednávateľ vyhradzuje právo uplatniť nárok na náhradu škody spôsobenej zhotoviteľom. Výrez z technickej mapy bude zhotoviteľovi slúžiť len informatívne, nie je možné vypracovávať projektovú dokumentáciu len na základe tohto podkladu. Vstupné údaje poskytnuté objednávateľom je zhotoviteľ povinný na vlastné náklady a zodpovednosť verifikovať.
2. Na požiadanie objednávateľ poskytne zhotoviteľovi do 5-tich dní od vyžiadania údaje o umiestnení možného zariadenia staveniska, určenie vzdialenosti odvozu vybúraných hmôt a zemín a určenie spôsobu úhrady za ich uloženie na skládku.
3. V prípade, že sa v priebehu zhotovenia diela vyskytne potreba ďalších podkladov alebo spolupráce, objednávateľ sa zaväzuje, že poskytne v rámci svojich kompetencií zhotoviteľovi primerané spolupôsobenie na základe písomnej výzvy zhotoviteľa tak, aby mohol zhotoviteľ dodržať termín plnenia podľa článku IV. tejto zmluvy.
4. Zhotoviteľ bude informovať objednávateľa o stave rozpracovanosti diela na pravidelných kontrolných poradách v súlade s § 12 ods.1 písm. a) bod 2 Zákona č.254/1998, ktoré bude zhotoviteľ organizovať podľa potreby - minimálne v úvode, 1× v priebehu prác a 1× v závere prác. Záznamy z porád bude spracovávať zhotoviteľ, pričom ich musí zástupca objednávateľa odsúhlasiť, prípadne doplniť najneskôr do 3 pracovných dní. Tieto záznamy budú súčasťou dokladovej časti projektovej dokumentácie príslušnej etapy. Pozvanie na kontrolnú poradu organizuje zhotoviteľ.

Článok XI

Odstúpenie od zmluvy

1. Objednávateľ je oprávnený odstúpiť od tejto zmluvy v prípade podstatného porušenia tejto zmluvy zo strany zhotoviteľa. Zmluvné strany považujú za podstatné porušenie tejto zmluvy, ak zhotoviteľ:
	1. bude meškať s termínom plnenia dohodnutým viac ako 15 dní,
	2. ak zhotoviteľ bude preukázateľne vykonávať práce v rozpore s podmienkami dohodnutými v tejto zmluve. Musí ísť o vady, na ktoré bol zhotoviteľ objednávateľom v priebehu zhotovenia diela písomne upozornený a ktoré napriek upozorneniu neodstránil v primeranej lehote poskytnutej k tomuto účelu,
	3. v rozpore s ustanoveniami tejto zmluvy prestal vykonávať práce na zhotovení diela, alebo inak prejavuje svoj úmysel nepokračovať v plnení zmluvy,
	4. nezapracuje pripomienky správcov inžinierskych sietí alebo dotknutých orgánov štátnej správy,
2. V prípade zastavenia prác na viac ako 2 týždne na predmete zmluvy alebo odstúpenia od zmluvy zo strany objednávateľa počas zhotovenia projektu bez zavinených príčin zo strany zhotoviteľa, uhradí objednávateľ projektové práce podľa preukázateľného stupňa rozpracovanosti, ak sa zmluvné strany nedohodnú inak.
3. Zhotoviteľ je oprávnený od zmluvy odstúpiť v prípade, že objednávateľ odmietne poskytnúť potrebné spolupôsobenie a plnenie podmienok dohodnutých podľa tejto zmluvy, ktoré by podstatným spôsobom znemožňovalo zhotoviteľovi plniť podmienky uvedené v tejto zmluve. Tieto okolnosti je zhotoviteľ povinný preukázať.

Článok XII.

Ostatné ustanovenia

1. Zmluvné strany sa dohodli, že pristúpia na zmenu záväzku vo forme písomného dodatku k tejto zmluvy v prípadoch, kedy sa po uzavretí zmluvy zmenia zásadné východiskové podklady, rozhodujúce pre uzavretie tejto zmluvy, alebo vzniknú nové požiadavky objednávateľa.
2. K predmetu zmluvy v zmysle Autorského zákona vytvoreného zhotoviteľom podľa tejto zmluvy udeľuje zhotoviteľ objednávateľovi výhradnú bezodplatnú licenciu na každé doposiaľ i v budúcnosti známe použitie diela podľa tejto zmluvy v rozsahu podľa §19 ods. 4 Autorského zákona, a to v neobmedzenom územnom rozsahu. Zhotoviteľ udeľuje túto licenciu objednávateľovi na dobu neurčitú v súlade s trvaním majetkových práv podľa §32 Autorského zákona.

Článok XIII

Záverečné ustanovenia

Táto zmluva nadobúda platnosť dňom podpísania zmluvnými stranami a týmto dňom sú zmluvné strany viazané prejavmi vôle. Táto zmluva nadobúda účinnosť dňom nasledujúcim po zverejnení na webovom sídle Mesta Trnava.

Túto zmluvu je možné meniť a dopĺňať len formou písomných dodatkov podpísaných oprávnenými zástupcami oboch zmluvných strán.

Neoddeliteľnou súčasťou tejto zmluvy sú prílohy:

Príloha 1) Cenová ponuka

Príloha 2) Záväzný zoznam spracovateľov jednotlivých stavebných objektov, oprávnených v zmysle Zákona č.138/1992 Z.z. v znení neskorších predpisov a doplnení zákonom NR SR č. 236/2000 Z. z. projektovú činnosť vykonávať s uvedenými registračnými číslami oprávnení SKSI.

Zmluvné strany vyhlasujú, že si zmluvu prečítali, porozumeli jej textu a na znak súhlasu s jej obsahom vlastnoručne podpísali.

Táto zmluva je vyhotovená v piatich rovnopisoch, z ktorých po podpísaní objednávateľ obdrží tri vyhotovenia a zhotoviteľ dve vyhotovenia.

V Trnave, dňa V

 JUDr. Peter Bročka, LL.M.

 primátor mesta Trnava

 za objednávateľa za zhotoviteľa